Kollej va texnikumlarda kasb (mutaxassislik) egallash istagida boʻlgan xotin-qizlarni yanada qoʻllab-quvvatlash chora-tadbirlari toʻgʻrisida
(resolution, 2025-03-03)

Mamlakatimizda xotin-qizlarning ijtimoiy-iqtisodiy va siyosiy faolligini oshirish, jamiyatda ularning rolini mustahkamlash hamda gender tenglikni taʼminlash borasida izchil ishlar amalga oshirilmoqda. Shu bilan birga, Oʻzbekiston taraqqiyotining yangi bosqichida xotin-qizlarning taʼlim olishlari uchun keng shart-sharoitlar yaratish hamda ularni ilm-fanga faol jalb etish dolzarb ahamiyat kasb etmoqda. Oʻzbekiston Respublikasi Prezidentining “Oila va xotin-qizlarni tizimli qoʻllab-quvvatlashga doir ishlarni yanada jadallashtirish chora-tadbirlari toʻgʻrisida” 2022-yil 7-martdagi PF-87-son Farmonida belgilangan vazifalar ijrosini taʼminlash maqsadida Vazirlar Mahkamasi qaror qiladi: 1. Oʻzbekiston Respublikasi Prezidentining 2022-yil 7-martdagi PF-87-son Farmoni bilan tasdiqlangan 2022 — 2026-yillarda xotin-qizlarning mamlakat iqtisodiy, siyosiy va ijtimoiy hayotining barcha jabhalarida faolligini oshirish boʻyicha milliy dasturda qurilish, transport, kommunal, qishloq xoʻjaligi va xizmat koʻrsatish sohalaridagi kollej va texnikumlarda kasb (mutaxassislik) egallash istagida boʻlgan xotin-qizlarning toʻliq davlat granti asosida taʼlim olishlari belgilanganligi maʼlumot uchun qabul qilinsin. 2. Belgilansinki, 2023/2024 oʻquv yilidan boshlab kollej va texnikumlarga qurilish, transport, kommunal, qishloq xoʻjaligi va xizmat koʻrsatish sohalaridagi kasb (mutaxassislik) egallash istagida boʻlgan xotin-qizlar davlat granti asosida taʼlim oladilar hamda ularning xarajatlari toʻliq Davlat budjeti mablagʻlari hisobidan qoplanadi. 3. Kollej va texnikumlarda qurilish, transport, kommunal, qishloq xoʻjaligi va xizmat koʻrsatish sohalaridagi kasb (mutaxassislik) boʻyicha taʼlim olayotgan xotin-qizlarning toʻliq davlat granti asosida taʼlim olish tartibi toʻgʻrisidagi nizom ilovaga muvofiq tasdiqlansin. 4. Oʻzbekiston Respublikasi Oliy taʼlim, fan va innovatsiyalar vazirligi tizimida kollej va texnikumlar boʻlgan vazirliklar va idoralar bilan birgalikda umumiy oʻrta taʼlim tashkilotlarining 10 va 11-sinf bitiruvchilari oʻrtasida kasbga (mutaxassislikka) yoʻnaltirish ishlarini doimiy ravishda tashkil etib borsin. 5. Belgilansinki, kollej va texnikumlarda qurilish, transport, kommunal, qishloq xoʻjaligi va xizmat koʻrsatish sohalaridagi kasb (mutaxassislik) boʻyicha taʼlim oladigan xotin-qizlarni davlat granti asosida oʻqitish xarajatlari: 2023-yilda Oʻzbekiston Respublikasining respublika budjetidan budjet mablagʻlarini taqsimlovchi sifatida tizimida kollej va texnikumlar boʻlgan vazirlik va idoralarga ajratilgan mablagʻlar doirasida amalga oshiriladi; 2024-yildan boshlab esa Davlat budjeti parametrlarini shakllantirishda nazarda tutiladi. 6. Oʻzbekiston Respublikasi Oliy taʼlim, fan va innovatsiyalar vazirligi manfaatdor vazirliklar va idoralar bilan birgalikda oʻzlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsin. 7. Mazkur qarorning bajarilishini nazorat qilish Oʻzbekiston Respublikasi oliy taʼlim, fan va innovatsiyalar vaziri I.Y. Abduraxmonov zimmasiga yuklansin. 1. Ushbu Nizom kollej va texnikumlarga qurilish, transport, kommunal, qishloq xoʻjaligi va xizmat koʻrsatish sohalaridagi (keyingi oʻrinlarda — tegishli yoʻnalishlar) kasb (mutaxassislik) boʻyicha toʻlov-kontrakt asosida oʻqishga qabul qilingan xotin-qizlarni davlat granti asosida oʻqitish tartibini belgilaydi. 2. Kollej va texnikumlarga oʻqishga qabul qilingan xotin-qizlar uchun talab etiladigan davlat granti mablagʻlari Oʻzbekiston Respublikasining respublika budjetidan budjet mablagʻlarini taqsimlovchi sifatida tizimida kollej va texnikumlar boʻlgan tegishli vazirlik va idoralarga (keyingi oʻrinlarda — vazirlik va idoralar) ajratiladi. 3. Davlat granti asosida kasb (mutaxassislik) egallash istagida boʻlgan xotin-qizlar mazkur Nizomga ilovadagi sxemaga muvofiq aniqlanadi. 4. Kollej va texnikumlarga tegishli yoʻnalishlar boʻyicha hujjat topshirgan xotin-qizlar Vazirlar Mahkamasining 2020-yil 11-noyabrdagi 715-son qarori bilan tasdiqlangan Professional taʼlim muassasalariga oʻqishga qabul qilish tartibi toʻgʻrisidagi nizom talablariga muvofiq oʻqishga qabul qilinadi. 5. Kollej va texnikumlarga tegishli yoʻnalishlar boʻyicha toʻlov-kontrakt asosida oʻqishga qabul qilingan xotin-qizlar oʻquv yilining 10-oktabriga qadar ushbu kollej yoki texnikum direktori nomiga davlat granti asosida oʻqish uchun ariza bilan murojaat qiladilar. 6. Arizalar taalluqliligi boʻyicha kollej va texnikumlar tomonidan uch ish kuni ichida koʻrib chiqiladi hamda umumlashtirilgan holda, Qoraqalpogʻiston Respublikasi Oliy taʼlim, fan va innovatsiyalar vazirligi, viloyatlar va Toshkent shahar oliy taʼlim, fan va innovatsiyalar boshqarmalariga (keyingi oʻrinlarda — hududiy boʻlinmalar) taqdim etiladi. 7. Hududiy boʻlinmalar har yili 15-oktabrga qadar umumlashtirilgan maʼlumotlarni koʻrib chiqadi hamda Oliy taʼlim, fan va innovatsiyalar vazirligiga yuboradi. 8. Oliy taʼlim, fan va innovatsiyalar vazirligi har yili 20-oktabrga qadar umumlashtirilgan maʼlumotlar asosida davlat granti asosida oʻqish uchun ariza bilan murojaat qilgan xotin-qizlar roʻyxatini taalluqliligi boʻyicha tizimida kollej va texnikumlar boʻlgan vazirlik va idoralarga taqdim etadi. Vazirlik va idoralar Oliy taʼlim, fan va innovatsiyalar vazirligi tomonidan taqdim etilgan roʻyxat asosida tegishli yoʻnalishlarga qabul qilingan xotin-qizlarning davlat granti asosida taʼlim olishlari uchun zarur mablagʻ ajratish yuzasidan har yili 25-oktabrga qadar Iqtisodiyot va moliya vazirligiga murojaat qiladi. 9. Iqtisodiyot va moliya vazirligi vazirlik va idoralarning murojaatlari asosida 5 ish kuni ichida tegishli mablagʻlarni mazkur vazirlik va idoralarga ajratadi. 10. Kollej va texnikumlar direktorlari 2023/2024 oʻquv yilidan boshlab davlat granti asosida taʼlim oladigan xotin-qizlar uchun Davlat budjetidan ajratiladigan mablagʻlarning maqsadli va samarali sarflanishi uchun shaxsan javobgar hisoblanadi. 11. Davlat budjetidan ajratiladigan mablagʻlarning maqsadli va samarali sarflanishi Davlat moliyaviy nazorati inspeksiyasi tomonidan nazorat qilinadi. 12. Mazkur Nizom talablarining buzilishida aybdor boʻlgan shaxslar qonunchilik hujjatlariga muvofiq javob beradilar. Bosqichlar Subyektlar Tadbirlar Bajarish muddatlari 1-bosqich Talabgor Kollej (texnikum)ga toʻlov-kontrakt asosida oʻqishga qabul qilinganda davlat granti asosida oʻqish uchun kollej (texnikum) direktori nomiga ariza bilan murojaat qiladi. Har yili 10-oktabrga qadar 2-bosqich Kollej (texnikum) direktori Arizalarni koʻrib chiqadi va umumlashtirgan holda Qoraqalpogʻiston Respublikasi Oliy taʼlim, fan va innovatsiyalar vazirligi, viloyatlar hamda Toshkent shahar oliy taʼlim, fan va innovatsiyalar boshqarmalari (hududiy boʻlinmalar)ga taqdim etadi. Uch ish kunida 3-bosqich Hududiy boʻlinmalar Umumlashtirilgan maʼlumotlarni koʻrib chiqadi hamda Oliy taʼlim, fan va innovatsiyalar vazirligiga yuboradi. Har yili 15-oktabrga qadar 4-bosqich Oliy taʼlim, fan va innovatsiyalar vazirligi Umumlashtirilgan maʼlumotlar asosida xotin-qizlarning yakuniy roʻyxatini shakllantiradi va taalluqliligi boʻyicha tizimida kollej (texnikum) boʻlgan vazirlik va idoralarga yuboradi. Har yili 20-oktabrga qadar 5-bosqich Tizimida kollej (texnikum) boʻlgan vazirlik va idoralar Taqdim qilingan roʻyxat asosida tegishli yoʻnalishlarga qabul qilingan xotin-qizlarni davlat granti asosida taʼlim olishlari uchun zarur mablagʻ ajratish yuzasidan Iqtisodiyot va moliya vazirligiga murojaat qiladi. Har yili 25-oktabrga qadar 6-bosqich Iqtisodiyot va moliya vazirligi Vazirlik va idoralarning murojaatlari asosida ularga tegishli mablagʻlar ajratilishini taʼminlaydi. Besh ish kunida